ธกส.ทุ่ม2หมื่นล้าน ปล่อยเงินกู้ฟื้นฟูใต้
ธ.ก.ส.เตรียม 2 หมื่นล้าน ช่วยค่าใช้จ่ายฉุกเฉิน ฟื้นฟูอาชีพ และพักชำระหนี้ให้เกษตรกรใต้ถูกน้ำท่วม
9 ก.พ. 2560

ธ.ก.ส.เตรียม 2 หมื่นล้าน ช่วยค่าใช้จ่ายฉุกเฉิน ฟื้นฟูอาชีพ และพักชำระหนี้ให้เกษตรกรใต้ถูกน้ำท่วม
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ที่ประชุมคณะรัฐมนตรี (ครม.) มีมติเห็นชอบตามที่กระทรวงการคลังและกระทรวงเกษตรและสหกรณ์เสนอมาตรการด้านการเงินเพื่อช่วยเหลือผู้ประสบอุทกภัยในพื้นที่ภาคใต้ และ จ.ประจวบคีรีขันธ์ ประกอบด้วยโครงการสินเชื่อเพื่อเป็นค่าใช้จ่ายฉุกเฉินให้แก่เกษตรกรผู้ประสบอุทกภัยภาคใต้ ปี 2559/2560  ที่ได้รับความเสียหาย 2 แสนราย โดยให้สินเชื่อแก่เกษตรกรรายละไม่เกิน 5 หมื่นบาท ระยะเวลากู้ยืมไม่เกิน 3 ปี โดยใน 6 เดือนแรกคิดอัตราดอกเบี้ย 0% หลังจากนั้นคิดอัตราดอกเบี้ยเอ็มอาร์อาร์ วงเงินสินเชื่อรวม 1 หมื่นล้านบาท 
นอกจากนี้ มีโครงการสินเชื่อเพื่อฟื้นฟูการผลิตให้แก่เกษตรกร 5 หมื่นราย รายละไม่เกิน 3 แสนบาท ระยะเวลากู้ยืมไม่เกิน 10 ปี โดยปีที่ 1-4 คิดอัตราดอกเบี้ย 5% เรียกเก็บจากเกษตรกรในอัตรา 2% และรัฐบาลชดเชยดอกเบี้ย 3% และตั้งแต่ปีที่ 5 เป็นต้นไป คิดอัตราดอกเบี้ยเอ็มอาร์อาร์ วงเงินสินเชื่อรวม 1 หมื่นล้านบาท   นอกจากนี้มีโครงการพักชำระหนี้เงินต้นและลดดอกเบี้ย  2.12 แสนราย วงเงินพักชำระหนี้ 3.93 หมื่นล้านบาท